Jambatan Pulau Sekati

Jambatan Pulau Sekati () ialah sebatang jambatan di Kuala Terengganu, Terengganu. Jambatan sepanjang 6.30 kilometer ini menghubungkan Kampung Teluk Pasu dengan Losong, Kuala Terengganu melalui Pulau Sekati dengan merentangi Sungai Terengganu. Jambatan ini dibina bagi mengurangkan kesesakan jalan raya di Kuala Terengganu. Jambatan ini juga menggantikan sebatang titian kayu kecil yang hanya boleh dilalui oleh motosikal.

 Sejarah 
 Titian asal 
Pengangkutan kenderaan darat antara Pulau Sekati dan tanah besar bermula dengan pembinaan sebatang titian kayu yang dikenali dengan nama retok (gertak) kayu Pulau Sekati. Titian ini dibina dalam tahun 1992 menggunakan kayu tengkawang dan kayu cengal serta berukuran 213 m panjangnya. Titian ini menghubungkan Kampung Paloh dengan Kampung Pulau Sekati.

Titian ini hanya mampu menampung motosikal, basikal dan pejalan kaki. Antara kegunaannya adalah untuk menjadi laluan bagi pelajar sekolah, membawa orang keluar masuk dan tempat beriadah. Titian ini pernah dilalui oleh Sultan Mizan Zainal Abidin.

Pada hari Jumaat 25 Februari 2022, Terengganu telah dilanda air bah. Dua hari kemudian pada 27 hari bulan kira-kira pukul 6 petang, arus deras Sungai Terengganu akibat bah tersebut telah membuatkan 152 m bahagian titian tersebut terputus dihanyutkan air sungai.

Kemusnahan titian ini telah menimbulkan pelbagai maklum balas daripada kalangan warga maya. Laman Facebook rasmi Menteri Besar Terengganu iaitu Dato' Seri Dr. Ahmad Samsuri Mokhtar menayangkan siaran langsung persekitaran kemusnahan titian tersebut. Kemusnahan titian tersebut turut menyebabkan gangguan bekalan elektrik lantaran kabel elektrik ditempatkan di titian itu. Susulan kejadian terbabit, pihak Tenaga Nasional Berhad (TNB) telah memasang tiang dan kabel elektrik sementara.

 Jambatan baharu 
Kerja pembinaan Jambatan Pulau Sekati telah bermula sejak 2012 tetapi ditangguhkan akibat masalah pengambilalihan tanah melibatkan beberapa orang penduduk. Pembinaan jambatan ini menelan kos sebanyak RM 245 juta.

Bahagian jambatan dari Losong ke Pulau Sekati telah dibuka kepada orang awam pada 31 Mei 2017 dalam fasa pertama manakala bahagian yang menghubungkan Jalan Banggol Tuan Muda dengan Jeram Tok Kong telah dibuka dalam fasa kedua pada 19 Jun 2017.

Rujukan

Pautan luar
Pulau Sekati